Iulian "Cântar", antreprenorul care crede că fără unități de măsură nu poți reuși în viață
- Ghițulescu Radu
- 12 martie 2024, 14:16
Iulian "Cântar" susține că instrumentul de măsurare pe care-l produce și vinde este o necesitate în viața fiecăruia. Mai ales a fermierilor, care sunt principalii lui clienți.
Iulian "Cântar" Drăgoi este, înainte de toate, un expert. Evident, în domeniul instrumentelor de stabilire a greutății, așa cum o spune și porecla schimbată în renume.
Pentru a ajunge la acest nivel, antreprenorului constănțean i-au trebuit vreo 17 ani. Pe care i-a petrecut acumulând experiență și cunoștințe în diferite companii producătoare și distribuitoare de cântare industriale. Ba mai are în CV și un laborator de metrologie.
După atâția ani, Iulian a ajuns să susțină că intrumentul pe care-l produce și vinde este o necesitate în viața fiecăruia. Pentru că, spune el, "Cântarul îi ajută pe oameni să își transforme munca în bani. Este unitatea de măsură a efortului lor. Așa că, indiferent ce faceți, vă trebuie un cântar!"
Desigur, mesajul este valabil mai ales pentru agricultori. Iar omul este într-atât de convins de adevărul său, încât îi convinge pe fermieri să-și cumpere cântare, chiar dacă nu le iau de la el, numai ca să aibă aceste unelte. "Dar, desigur, prefer să le cumpere de la mine", completează Iulian, repede, că doar e antreprenor, totuși.
Cum a ajuns Iulian "Cântar"
Desigur, Iulian Drăgoi nu a fost dintotdeauna și "Cântar", porecla a venit în timp. Dar spirit antreprenorial a avut de mic: "Am lucrat pe tot parcursul școlii, din clasa a șasea. La început, pe plajă, sezonier, vindeam gogoși și sucuri. Apoi am făcut tot felul de activități. Am avut o mulțime de job-uri ca să-mi câștig niște bănuți."
După ce a terminat cu școala – a urmat Liceul "Mircea cel Bătrân" din Constanța și Universitatea "Ovidius", Facultatea de Inginerie mecanică – a vrut să se angajeze. "Oficial, cu carte de muncă. Am căutat de lucru în port, având în vedere profilul pe care îl terminasem, Utilaje și Instalații Portuare. Doar că, prin 2000-2001, portul oferea undeva la 800 de lei salariu net. Iar alte societăți, cum a fost și cea unde m-am angajat ca reprezentant de vanzari, dădeau undeva la 1.600 lei salariu net. Deci dublu față de ce oferea portul pentru un post de inginer.", precizează Iulian "Cântar".
Așa că tânărul absolvent s-a reprofilat rapid și a trecut pe vânzări. Și i-a mers bine – a devenit agent de vânzări și apoi director. După, prin 2007, a schimbat firma și a ajuns la o alta, tot ca director de vânzări. Numai că aceasta se ocupa de cântare, servicii pentru cântare și verificări metrologice.
Acesta a fost momentul din care Iulian a început să lucreze, fără să știe, la brandul personal. Care a venit firesc: "Mă întâlnesc cu oamenii și povestim despre cântare. După, așa îmi salvează numărul de telefon în agendă, pentru că este cel mai ușor mod de a mă ține minte. Asociază numele meu cu obiectul de activitate. Dar pentru cei apropiați sunt Iulian.", precizează antreprenorul.
Însă, pentru că porecla a prins pe piață, era păcat să nu valorifice oportunitea. Așa că una din firmele în care este partener se numește "IulianCântar".
Filosofie de business și rezultate concrete
Deviza lui Iulian de business e simplă și clară: "Socoteala curată, prietenie lungă". Și, după cum o spune – fără falsă modestie – mulți din clienți i-au devenit, în timp, și prieteni.
Ideea merge mână-n mână cu o altă filosofie de afaceri pe care Iulian e gata să o susțină la orice oră: "Bunăstarea se împrăștie, nu stă într-un singur loc. Așa că, dacă oamenilor le e bine, și nouă ne bine." Mai că ar putea să devină slogan electoral!
Ce-i drept, rezultatele firmelor la care este co-fondator – IulianCântar și Silobag – îi confirmă spusele. În 2023, la doar un an de la înființare, grupul a înregistrat o cifră de afaceri de peste un milion de euro. Din care mai mult de jumătate reprezintă cântarele produse și vândute de Iulian. Restul este produs de Silobag – firmă care și-a luat numele de la sacii silobag pentru depozitarea cerealelor. "Metoda a fost descoperită de peste 50 de ani în Argentina. În Europa a venit mult mai târziu, cu 25-30 de ani în urmă. Iar în România cred că este de vreo 6-7 ani.", explică "Cântar".
Business-ul îi merge bine. Mai ales că, pe lângă produsele menționate, mai vinde și echipamente care încarcă, extrag sau pregătesc cerealele pentru ambalare în saci silobag. "Până acum, suntem undeva între 13 și 15% din cifra propusă ca obiectiv anul acesta și sperăm să creștem.", declară optimist antreprenorul constănțean. Și are și de ce, că doar e abia începutul lui martie.
Dar evident, există și nemulțumiri. "Pentru că indiferent că facem cântare sau facem depozitare, provocarea maximă este instabilitatea economică a țării. Sau a celor care iau decizii pe perioade foarte scurte. Lipsa de predictibilitate ne afectează. Trebuie să fim permanent atenți, să ne adaptăm foarte repede, să schimbăm foarte repede. Astfel încât toate evenimentele să aibă un impact cât mai mic și să putem să ne ținem de ce promitem. Și mai ales să nu creștem nici costurile.", spune Iulian "Cântar".
Există viață și după business
Chiar dacă își petrece cea mai mare parte a timpului "pe teren", mai precis pe cele agricole, unde își întâlnește clienții, Iulian mai are timp și de viața personală. Pe care și-o petrece tot într-un mod activ, ca doar a făcut sport la viața lui. "Am făcut rugby vreo șase ani de zile. Mi-a plăcut să fac sport. Dar, din cauza unei accidentări, a trebuit să-l abandonez. Și atunci am ales să fac școală.", povestește antreprenorul.
Acum, că a terminat cu școala, este voluntar în Organizația Națională Cercetașii României. O face de mai bine de 10 ani, iar din 2017 susține cu "mândrie", Asociația Sătenii. "Ne ocupăm cu organizarea de tot felul de evenimente pentru comunitate, pentru oameni, pentru mediu. Sunt lucruri care ne înfrumusețează viața tuturor.", explică interlocutorul meu.
În timpul care îi mai rămâne, se joacă. Pentru că Iulian este membru și în Federația Română de Bridge și participă la competiții locale și naționale. Și aplică și aici deviza sa de business – "Socoteala curată, prietenie lungă". Pentru că e greu să găsești un partener de joc cu care să te înțelegi și să și câștigi. Fix ca în afaceri.